Приложение 5

|  |  |
| --- | --- |
|  |  |

**Информация за текущото състояние на „Многопрофилна болница за активно лечение – Добрич“ АД, гр. Добрич**

**„Многопрофилна болница за активно лечение – Добрич“ АД, гр. Добрич** с ЕИК 124141302 е лечебно заведение, акционерно дружество, като собственик на капитала са държавата, представлявана от министъра на здравеопазването, която към 16.09.2024 г. притежава 68,84 % от вписания капитал и общините от област Добрич, притежаващи останалите 31,16 % от вписания капитал. Лечебното заведение осъществява своята лечебно-диагностична, консултативна, експертна, учебна и научна дейност в съответствие със ЗЛЗ и полученото разрешително за дейност. „МБАЛ-Добрич” АД е лечебно заведение с високи диагностични и терапевтични възможности, съвременна медицинска апаратура и висококвалифицирани специалисти.

Целите на „Многопрофилна болница за активно лечение – Добрич“ АД, гр. Добрич са формулирани както следва: повишаване на удовлетвореността на потребителите чрез създаване на организация за непрекъснат мониторинг на здравните потребности на населението; проучване на потребителските изисквания и усъвършенстване на системата за проучване на удовлетвореността на пациентите; подобряване на достъпа и гарантиране на равнопоставеност; оказване на своевременна, високоспециализирана, ефективна консултативно-диагностична болнична помощ; запазване на лидерските позиции в активното лечение и увеличаване на пазарния дял на лечебното заведение на пазара на здравни услуги. Приоритетите и задачите на болницата са подчинени на поставени цели за финансова осигуреност и възможност за собствени приходи в пазарни условия.

Предметът на дейност на „Многопрофилна болница за активно лечение – Добрич“ АД, гр. Добрич е диагностика и лечение на заболявания, когато лечебната цел не може да се постигне в условията на извънболнична помощ; родилна помощ; рехабилитация; диагностика и консултации, поискани от лекар или лекар по дентална медицина от други лечебни заведения; вземане и експертиза на органи /откриване, установяване на мозъчна смърт/ и поддържане на осъществяване на своевременна, високоспециализирана, ефективна консултативно-диагностична, болнична и родилна помощ, рехабилитация на нуждаещите се пациенти по медицинските направления: вътрешни болести, кардиология, ревматология, ендокринология, гастроентерология, нефрология, пневмология и фтизиатрия, неврология, педиатрия, акушерство и гинекология, неонатология, обща и ендоскопска хирургия, неврохирургия, ортопедия и травматология, ушно-носно- гърлени болести, анестезиология и интензивно лечение, кожни и венерически болести, инфекциозни болести, токсикология, физиотерапия и рехабилитационна медицина, хемодиализа, онкология, палиативни грижи за терминално болни, диагностика- ендоскопска /вкл. бронхоскопия, горна и долна ендоскопия/, електрофизиологична диагностика, ултразвукова и доплерова диагностика, рентгенологична /в.т.ч. ангиографска диагностика/, лабораторна, микробиологична диагностика, клинична патология и цитология, трансфузионна хематология, съдебна медицина, трудово-експертна лекарска дейност.

Съгласно заверения от регистриран одитор финансов отчет и доклада за дейността на лечебното заведение за 2023 г., към 31.12.2023 г. дружеството реализира положителен текущ финансов резултат печалба от 307 хил. лв., като се запазва тенденцията от предходните години към отчитане на положителен текущ финансов резултат увеличен спрямо 2022 г. с 298 хил. лв. Към 31.12.2023 г. общо финансовият резултат на дружеството, отчитайки непокритата загуба от предходни периоди, е печалба от 77 хил. лв. Собственият капитал към 31.12.2023 г. е 10 964 хил. лв. и е увеличен с 397 хил. лв. спрямо предходния отчетен период (10 567 хил. лв.). Общо резервите към 31.12.2023 г. са в размер на 1 285 хил. лв. и са увеличени спрямо предходната година с 1 хил. лв., като от тях формираният преоценъчен резерв е в размер на 1 262 хил. лв., а законовите резерви са 23 хил. лв.

През 2023 г. се наблюдава увеличение както на общо приходите, така и на общо разходите на дружеството спрямо предходния отчетен период. Изпреварващ е темпа на увеличение на приходната част, което обуславя и увеличението на печалбата в абсолютна сума спрямо 2022 г. Към 31.12.2023 г. са реализирани общо приходи в размер на 30 384 хил. лв., като увеличението спрямо 2022 г. е с 10,88 %. Увеличението на приходите от услуги е с 2 984 хил. лв. в сравнение с предходната година, или от 23 705 хил. лв. през 2022 г. до 26 689 хил. лв. през 2023 г. При други приходи е налице намаление със 7 хил. лв. спрямо 2022 г., в т. ч. приходи от финансирания – увеличение с 65 хил. лв. или 3 333 хил. лв. към 31.12.2023 г. Общо разходите през 2023 г. са 30 077 хил. лв. и са увеличени с 2 684 хил. лв., или с 9,80 % спрямо 2022 г. За 2023 г., спрямо 2022 г. се наблюдава увеличение при разходите за персонала с 1 597 хил. лв., при Други разходи с 40 хил. лв., както и при разходите за суровини и материали с 408 хил. лв. Увеличение е отчетено при разходите за външни услуги с 573 хил. лв. и разходите за амортизация с 33 хил. лв.

Към 30.06.2024 г. дружеството регистрира текуща печалба от 790 хил. лв. Общо приходите за периода са в размер на 17 986 хил. лв., а общо разходите са в размер на 17 196 хил. лв. Лечебното заведение няма просрочени задължения за посочения период.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>